Diari Oficial de la Generalitat Valenciana


Sumari del DOGV 5919, del 23-12-2008 (2008/14969)

RESOLUCIÓ de 15 de desembre de 2008, del director de l'Institut Valencià d'Estadística, per la qual es convoquen beques per a la realització de pràctiques professionals en l'Institut Valencià d'Estadística (IVE).
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5919

Data del DOGV
:   23-12-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/14314


Data del document
:   15-12-2008

Organisme emissor
:   Institut Valencià d'Estadística

Tipus de document
:   Resolució

Descriptors 

:   * matemàtiques
    * estadística
    * professió de la informàtica
    * ajuda pública
    * enginyer
    * suport econòmic
    * assignació per estudis
    * ciència econòmica
    * professió administrativa

RESOLUCIÓ de 15 de desembre de 2008, del director de l'Institut Valencià d'Estadística, per la qual es convoquen beques per a la realització de pràctiques professionals en l'Institut Valencià d'Estadística (IVE). [2008/14021]  
La Llei 5/1990, de 7 de juny, d'Estadística de la Comunitat Valenciana, constituïx el marc legal bàsic per a la coordinació i l'impuls de l'activitat estadística pública valenciana d'interés per a la Generalitat, a fi de posar a disposició de tota la societat, i en particular dels seus distints òrgans de govern, una informació completa i objectiva, que siga fidel reflex de la realitat existent, base fonamental per a programar l'activitat pública al millor servici dels ciutadans.  
Esta norma bàsica preveu una activitat estadística planificada i articulada a través del Pla Valencià d'Estadística (PVE), la coordinació tècnica, l'impuls i la difusió de la qual correspon a l'Institut Valencià d'Estadística (IVE).  
En este marc, en el desplegament dels objectius operatius del Pla Valencià d'Estadística (PVE) 2007-2010, l'IVE promou una oferta formativa estable de pràctiques professionals per a afavorir la integració d'egressats recents del Sistema d'Ensenyament Superior i de la Formació Professional Reglada, en entorns que afavorisquen el seu perfeccionament professional i milloren les seues capacitats per a l'accés al món laboral. La consolidació d'esta iniciativa en l'exercici 2009 proporcionarà un nou impuls als objectius programàtics del Pla i fomentarà la funció social de l'estadística pública valenciana amb la millora de la capacitació tècnica en l'àmbit estadístic d'estos professionals.  
D'acord amb les funcions atribuïdes a l'Institut Valencià d'Estadística en la Llei 5/1990, de 7 de juny, d'Estadística de la Comunitat Valenciana, en la Llei 14/1997, de 26 de desembre, per la qual es crea l'IVE, en el Decret 65/1998, pel qual s'aprova el Reglament Orgànic i Funcional de l'IVE, i de conformitat amb el que disposa l'article 4.1 del Decret 108/1992, de 6 de juliol, del Govern Valencià, pel qual es regula la concessió de beques, i en la Llei 38/2003, de 17 de novembre, General de Subvencions, i en l'exercici de les competències delegades mitjançant resolució de 3 de desembre de 2003, del president de l'Institut Valencià d'Estadística (DOGV núm. 4652, de 17.12.2003), sobre delegació de competències en altres òrgans, resolc  
Primer  
Convocar concurs públic per a la concessió de beques, a fi de realitzar pràctiques professionals en l'àmbit d'actuació de l'Institut Valencià d'Estadística.  
Segon  
Aprovar les bases per les quals es regirà la seua concessió, incloses com annex I de la present resolució. Les beques es regiran pel que disposen les bases de la convocatòria i pel Decret 108/1992, de 6 de juliol, del Govern Valencià, pel qual es regula la concessió de beques.  
Tercer  
Les convocatòria de beques professionals a què es referix esta resolució no té el caràcter d'ajuda d'Estat a què es referix l'article 87 del Tractat Constitutiu de la Comunitat Europea, perquè es tracta d'una mesura formativa dirigida a postgraduats amb la finalitat de millorar la seua qualificació professional per a la seua inserció laboral posterior, per la qual cosa queda exempta de l'obligació a què es referix l'article 3.1 del Decret 147/2007, de 7 de setembre, del Consell, pel que regula el procediment de notificació i comunicació a la Comissió Europea dels projectes de la Generalitat dirigits establir, concedir o modificar ajudes públiques.  
Quart  
D'acord amb el que disposa l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, la concessió de les beques estarà condicionada a l'existència en els pressupostos de l'any 2009 de crèdit adequat i suficient per a això.  
Així mateix, i conforme a l'ordre mencionada, tots els actes dictats s'entendran condicionats al fet que, en dictar la resolució de concessió, subsistisquen les mateixes circumstàncies de fet i de dret existents en el moment en què van ser produïts aquells actes.  
La dotació econòmica de les beques serà sufragada a càrrec del capítol IV, línia SE000001 del pressupost de l'IVE per a l'exercici 2009, per un import global màxim de 101.200 euros.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, reguladora de la Jurisdicció Contenciós Administrativa, la present resolució, que posa fi a la via administrativa, podrà ser recorreguda potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant de l'òrgan que va dictar l'acte, en el termini d'un mes comptat des de l'endemà de la publicació de la present resolució.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptat des de l'endemà de la publicació de la present resolució.  
València, 15 de desembre de 2008.- El director: Pablo Landecho Campos.  
ANNEX I  
Bases de la convocatòria de beques per a la realització de pràctiques professionals en l'Institut Valencià d'Estadística (IVE)  
Primera. Objecte específic  
1. La present convocatòria té com a objecte específic la concessió de beques de pràctiques professionals per a la formació complementària i especialització dels becaris en línies de treball promogudes en distints àmbits d'actuació de l'IVE per a donar cobertura als objectius operatius del vigent Pla Valencià d'Estadística (PVE) i els seus programes anuals de desplegament.  
2. Es convoquen un total de vuit beques amb la distribució següent per modalitats:  
a) Modalitat A: set beques per a titulats superiors universitaris amb els perfils de titulació següents:  
- Perfil 1: llicenciat o llicenciada en Matemàtiques o en Ciències i Tècniques Estadístiques (cinc beques).  
- Perfil 2: llicenciat o llicenciada en Ciències Econòmiques, en Ciències Empresarials, o en Administració i Direcció d'Empreses (una beca).  
- Perfil 3: llicenciat o llicenciada, enginyer o enginyera en Informàtica (una beca).  
b) Modalitat B: una beca per a tècnics superiors de Formació Professional Específica amb el següent perfil de titulació:  
- Perfil 4: tècnic superior en Desplegament d'Aplicacions Informàtiques (Família Professional: Informàtica, Cicle Formatiu: Desenvolupament d'Aplicacions Informàtiques) (una beca).  
3. Els beneficiaris duran a terme les pràctiques formatives objecte d'estes beques en la seu central de l'IVE a València (Pl. de Nàpols i Sicília, 10).  
4. Cada sol·licitud es referirà a un únic perfil.  
Segona. Requisits dels sol·licitants  
1. Per a optar a estes beques serà necessari el compliment dels requisits següents:  
a) Tindre la nacionalitat espanyola o de qualsevol altre país membre de la Unió Europea i residència en un municipi de la Comunitat Valenciana en el moment de la sol·licitud de la beca.  
b) Estar en possessió del títol que s'especifica per a cada un dels perfils oferits en la base primera de la convocatòria, o haver superat, abans de la finalització del termini de presentació de sol·licituds, totes les matèries exigibles per a la seua obtenció, incloses, si és el cas, les del projecte fi de carrera. La data de finalització d'estudis de la titulació corresponent, en virtut de la qual se sol·licita la beca, no podrà ser anterior a l'1 de gener de 2006.  
c) No trobar-se sotmés a algun dels supòsits previstos en l'article 13.2 de la Llei 38/2003, General de Subvencions.  
d) Cap persona podrà gaudir amb caràcter simultani de més d'una beca professional, ni successivament de més de dues beques professionals en l'àmbit d'actuació de l'IVE, ja siguen en períodes consecutius o alterns, per la qual cosa la duració màxima establida en tots els casos serà de 24 mesos.  
Tercera. Dotació, duració i pagament de les beques  
1. La dotació de cada una de les beques serà la següent:  
- Modalitat A: 1.200,00 euros bruts mensuals.  
- Modalitat B: 800,00 euros bruts mensuals.  
D'estos imports es deduiran les retencions legals oportunes.  
2. El període de gaudi començarà l'1 de febrer de 2009, llevat que per resolució de la direcció de l'IVE es dispose una altra data posterior, i finalitzarà el 31 de desembre de 2009, llevat que per raons pressupostàries o d'interés públic s'anticipe motivadament la seua finalització.  
No obstant això, el període de gaudi es podrà prorrogar per als mesos que resten fins a completar el període màxim d'un any establit en l'article 3 del Decret 108/1992, sempre que hi haja consignació pressupostària adequada i suficient per a l'exercici 2010.  
3. L'import de la beca es pagarà mensualment, amb un informe previ favorable del cap de l'àrea o servici on el becari exercisca les seues funcions.  
Quarta. Formalització de les sol·licituds i termini de presentació  
1. Les sol·licituds, emplenades segons el model disponible en l'adreça d'Internet indicada en l'annex II de la present resolució, així com qualsevol altre tipus de correspondència posterior, aniran dirigides a l'Institut Valencià d'Estadística i es presentaran en el Registre de l'IVE (plaça de Nàpols i Sicília, 10, 3ª planta) o per qualsevol dels mitjans previstos en l'article 38.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
2. Els impresos de sol·licitud també estaran a disposició de les persones interessades en els punts d'informació PROP i en el Registre de l'IVE.  
3. El termini de presentació de sol·licituds serà de 15 dies hàbils comptat a partir de l'endemà de la publicació d'esta convocatòria en el Diari Oficial de la Comunitat Valenciana.  
4. Les sol·licituds hauran dur adjunta la documentació següent:  
a) Fotocòpia compulsada del document nacional d'identitat o del document equivalent en el cas de nacionals d'estats membres de la Unió Europea.  
b) Original o còpia compulsada del certificat d'empadronament en un municipi de la Comunitat Valenciana, en el cas que no conste acreditat en el document nacional d'identitat o que el que hi figure siga diferent del domicili que s'haja fet constar en la sol·licitud.  
c) Currículum vítae de la persona sol·licitant, en el qual s'indicarà la trajectòria acadèmica i l'experiència professional, i en el qual es faran constar les dades personals, la data i el lloc de naixement, el domicili a efectes de notificacions, el telèfon i una foto recent tipus carnet del sol·licitant.  
d) Fotocòpia compulsada del títol que acredite el nivell acadèmic requerit per a cada perfil. Per als títols en tràmit d'expedició esta documentació podrà substituir-se per la fotocòpia compulsada del resguard acadèmic acreditatiu de la respectiva sol·licitud d'expedició, amb el pagament de les taxes corresponents o el justificant de la seua exempció.  
e) Fotocòpia compulsada del certificat acadèmic complet de les matèries cursades on figuren les qualificacions obtingudes i dates en què es van obtindre, incloent-hi la nota mitjana de l'expedient.  
f) Fotocòpies compulsades de documents que acrediten la possessió de títols, cursos i mèrits que figuren en el currículum. No es valoraran aquells mèrits que no s'acrediten documentalment per mitjà de documents originals o còpies compulsades.  
g) Declaració responsable que no tenen pendent amb la Generalitat el pagament d'obligacions per reintegrament de subvencions, així com d'estar al corrent del compliment de les obligacions tributàries i amb la Seguretat Social, o en cas de estar obligat a això, les certificacions regulades per l'article 22 del Reglament de la Llei 38/2003, de 17 de novembre, General de Subvencions, i la justificació que compten amb cobertura sanitària.  
5. Els aspirants que van presentar en el seu dia, dins del termini i en la forma escaient, les sol·licituds corresponents a les beques convocades per Resolució del director de l'IVE de 11de desembre de 2007 (DOCV núm. 5662, de 18 de desembre) per a perfils inclosos en la modalitat A de la present convocatòria, o de la directora de l'IVE de 8 de maig de 2007 (DOCV núm. 5517, de 22 de maig de 2007) en relació amb perfils de la modalitat B, i que vulguen concursar en esta convocatòria, podran presentar únicament la sol·licitud fent constar expressament que ja va ser aportada la documentació oportuna, i podran afegir-hi els documents que consideren convenients per a acreditar mèrits no presentats anteriorment.  
6. Una vegada conclòs el termini de presentació de sol·licituds, i en el termini màxim de deu dies, la comissió avaluadora que s'establix en la base sisena examinarà el compliment dels requisits per a l'admissió de sol·licituds i aprovarà la relació provisional d'admesos i exclosos a la convocatòria, que serà exposada en la pàgina d'internet: http://www.ive.es i estarà a disposició dels interessats en el Servici de Gestió Administrativa (telèfon 972926461), als efectes que puguen al·legar i esmenar, si és el cas, el que estimen convenient al seu dret, durant el termini de deu dies, vençut el qual, i després de l'examen de les reclamacions o al·legacions presentades, la comissió avaluadora elevarà el director de l'IVE per a la seua aprovació la relació definitiva de sol·licituds admeses i excloses, que s'exposarà en els mateixos llocs que la provisional.  
Als efectes d'admissió o exclusió de sol·licituds es tindrà en compte:  
1r. La presentació dins del termini de la instància.  
2n. El compliment dels requisits establits en l'article 70 de la Llei de règim Jurídic de les Administracions Públiques i del Procediment Administratiu Comú.  
3r. El compliment dels requisits establits en les bases primera i segona de la convocatòria.  
Cinquena. Avaluació i selecció  
1. L'avaluació i selecció de les sol·licituds es realitzarà en concurrència competitiva, prenent en compte exclusivament la documentació aportada amb la instància i aquella altra que haja pogut exigir l'Institut Valencià d'Estadística per a esmena de la sol·licitud.  
2. L'avaluació de les sol·licituds es realitzarà conforme als criteris següents:  
- Modalitat A:  
a) Nota mitjana de l'expedient acadèmic de la titulació exigida per a la participació en la convocatòria segons s'establix en la base primera: fins a 8 punts.  
b) Una altra formació acadèmica: fins a 4 punts.  
c) Experiència professional i altres aspectes curriculars relacionats amb l'àmbit d'actuació de la beca: fins a 4 punts.  
d) Coneixements de valencià: fins a 1 punt per este concepte, en funció del màxim nivell aconseguit dels establits per la Junta Qualificadora de Coneixements de Valencià o equivalents, a raó de 0,25 punts pel nivell oral; 0,50 punts pel nivell elemental, 0,75 punts pel nivell mitjà, o 1 punt pel nivell superior.  
e) Altres idiomes comunitaris: fins a un màxim d'1 punt en este apartat, pel coneixement d'un o diversos idiomes oficials dels països de la Unió Europea. Estos coneixements hauran d'acreditar-se amb els títols d'escoles oficials d'idiomes, o de facultats i escoles universitàries.   
Per a nacionals d'altres països de la Unió Europea, la Comissió Avaluadora podrà determinar si el coneixement d'almenys un dels dos idiomes oficials de la Comunitat Valenciana és suficient per al desenvolupament normal de la beca sol·licitada.  
Excepcionalment es podrà considerar el coneixement d'altres idiomes comunitaris quan s'acredite formació acadèmica en centres estrangers o estades de llarga duració (igual o superior a 12 mesos en països amb idiomes oficials de la UE distints de l'espanyol).  
f) Per als perfils 1 i 2 establits en la base primera: coneixements de programari estadístic, bases de dades, ofimàtica avançada i ferramentes per a la web: fins a 3 punts.  
g) Per al perfil 3 establit en la base primera: coneixements de java, javascript, php, XML, Oracle relacional, Oracle Olap option, MySQL i Linux: fins a 3 punts.  
h) Entrevista: fins a 1 punt.  
La puntuació màxima que es pot obtindre per tots els mèrits per a la modalitat A és de 22 punts.  
- Modalitat B:  
a) Nota mitjana de l'expedient acadèmic de la titulació exigida per a la participació en la convocatòria segons s'establix en la base primera: fins a 10 punts.  
b) Coneixements de valencià: fins a 1 punt per este concepte, en funció del màxim nivell aconseguit dels establits per la Junta Qualificadora de Coneixements de Valencià o equivalents, a raó de 0,25 punts pel nivell oral; 0,50 punts pel nivell elemental, 0,75 punts pel nivell mitjà, o 1 punt pel nivell superior.  
c) Una altra qualificació i/o experiència laboral relacionada amb el cicle formatiu corresponent que habilita per a l'obtenció del títol exigit en la convocatòria, segons figura en la base primera: fins a 4 punts.  
La puntuació màxima que es pot obtindre per tots els mèrits per a la modalitat B és de 15 punts.  
Sisena. Comissió avaluadora  
1. Per a l'examen de les sol·licituds de beques es constituirà una comissió avaluadora d'acord amb el que preveu el Decret 108/1992, que tindrà la composició següent:  
Titulars:  
- President: cap del Servici d'Estadístiques Demogràfiques i Socials  
- Vocal: cap del Servici d'Estadístiques Econòmiques  
- Vocal: cap del Servici de Sistemes d'Informació  
- Vocal: cap de Secció de Documentació i Difusió Estadística  
- Secretari: cap del Servici de Gestió Administrativa  
Suplents:  
- Presidenta: cap del Servici de Coordinació, Planificació i Difusió Estadística  
- Vocal: cap de la Secció d'Estadístiques Demogràfiques  
- Vocal: cap de la Secció d'Estadístiques Econòmiques  
- Secretari: cap de la Secció d'Administració  
2. La comissió avaluadora es regirà per les normes contingudes en el capítol II del títol II de la Llei de Règim Jurídic de les Administracions Públiques i del Procediment Administratiu Comú. Els membres de la comissió podran ser assessorats pel personal tècnic que es considere necessari, que podrà assistir a les sessions d'avaluació, amb veu però sense vot.  
3. Abans de l'emissió de la proposta de concessió, els aspirants hauran de presentar la documentació acreditativa d'estar al corrent de les seues obligacions tributàries i amb la Seguretat Social.  
4. Una vegada finalitzat el procés de selecció la comissió avaluadora, a través del president, elevarà el director de l'IVE, en un termini no superior a deu dies, la proposta de selecció de candidats que contindrà la relació de beneficiaris per perfils i, si és el cas, les llistes de reserva per a cada perfil a efectes d'eventuals revocacions, renúncies o abandons dels beneficiaris en els termes previstos en la present resolució. La comissió podrà així mateix proposar que es declare deserta, totalment o parcialment, l'adjudicació de les beques convocades.  
5. El director de l'IVE es reserva la facultat d'interpretar el contingut d'esta convocatòria.  
Setena. Concessió i pròrroga  
1. Les beques seran adjudicades mitjançant una resolució del director de l'IVE, a la vista de la proposta de la comissió avaluadora, en el termini màxim de tres mesos a partir del dia següent al de la publicació de la convocatòria en el Diari Oficial de la Comunitat Valenciana.  
La concessió es publicarà en el Diari Oficial de la Comunitat Valenciana, i es notificarà als interessats, la notificació es podrà efectuar per mitjà de correu electrònic, de conformitat amb el que disposen els articles 45.3 i 59.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si els participants consenten en la utilització del correu electrònic com a mitjà de notificació.  
2. La pròrroga de la beca prevista en la base tercera, número 2, de la present resolució s'efectuarà per resolució del director de l'IVE, amb un informe previ favorable del cap o cap de l'Àrea o Servici on el becari exercisca les seues funcions.  
3. L'IVE, després de l'adjudicació inicial, considerant els objectius formatius del programa de beques i l'interés públic, valorarà l'oportunitat de realitzar o no la crida a la borsa de reserva en cada vacant que es produïsca.  
Vuitena. Drets i obligacions dels becaris  
1. Són drets dels becaris en l'àmbit d'esta convocatòria:  
a) Percebre l'ajuda econòmica establida en la convocatòria, que no tindrà naturalesa salarial.  
b) Obtindre de l'IVE la col·laboració i el suport necessaris per al desenvolupament normal de la seua formació, especialització i capacitació professional en l'àmbit de l'estadística pública.  
2. Una vegada reben la notificació d'haver sigut seleccionats per a una beca, els becaris estaran obligats a:  
a) Presentar justificació suficient que tenen cobertura sanitària, amb anterioritat a la data d'inici de la beca.  
b) Acceptar la beca i incorporar-se a l'activitat en la data assenyalada en la convocatòria o en la resolució de concessió.  
c) Realitzar les activitats previstes en els seus programes de formació i especialització tècnica.   
d) Complir els objectius del programa de formació i especialització amb aprofitament, d'acord amb les directrius establides pel seu tutor.  
e) Atindre's al règim intern o de funcionament de l'Institut Valencià d'Estadística. A este efecte, tindran una dedicació a les activitats de formació i especialització objecte de la beca de 35 hores setmanals, i sense perjuí del que establix la base novena c).  
f) Mantindre el secret estadístic i guardar confidència sobre qualsevol informació procedent dels resultats obtinguts durant el desenvolupament de la beca en els termes establits en la Llei 5/1990, d'Estadística de la Comunitat Valenciana. Esta obligació es mantindrà fins i tot després que el becari concloga la seua vinculació amb l'Institut Valencià d'Estadística.  
g) No publicar cap article, ni trametre cap comunicació a qualsevol entitat o organisme sobre matèries relacionades amb el tema de la beca, sense amb l'autorització prèvia expressa del director de l'IVE. En el cas que hi haja autorització, el becari o la becària haurà de fer constar que l'activitat s'ha realitzat per mitjà d'una beca de l'IVE.  
h) Presentar al tutor o tutora, en l'últim mes de duració de la beca, una memòria d'activitats realitzades.  
i) Les obligacions previstes en l'article 14 de la Llei 38/2003, General de Subvencions.  
j) En cas de renúncia, haurà de comunicar-ho per escrit amb una antelació mínima de 15 dies.  
3. Les beques concedides són incompatibles amb qualsevol altra beca o ajuda, així com amb l'exercici d'una activitat laboral regular. La infracció d'esta regla autoritzarà a l'Institut Valencià d'Estadística a revocar la concessió de la beca.  
4. La condició de becari en cap cas donarà lloc a l'existència de relació laboral amb l'IVE o la Generalitat. La condició d'integrant de la borsa de reserva de becaris i becàries tampoc generarà cap dret laboral.  
Novena. Obligacions de l'Institut Valencià d'Estadística  
1. Són obligacions de l'Institut Valencià d'Estadística respecte dels becaris acollits a la present convocatòria:  
a) Proporcionar al becari o becària el suport necessari i facilitar-li la utilització dels mitjans, instruments o equips que resulten necessaris per al normal exercici de la seua activitat.  
b) Designar un tutor o tutora, amb rang de cap de secció o assimilat, per a la coordinació i orientació de l'activitat del becari o becària.  
c) Vetlar pel desenvolupament adequat del programa de formació del becari o becària, sense que puga exigir-se-li la realització de qualsevol altra activitat que no estiga relacionada amb el desenvolupament de la seua formació específica o especialització durant el seu transcurs.  
2. Una vegada finalitzat el termini de la beca, i amb l'informe favorable del tutor o tutora, s'expedirà el corresponent certificat d'aptitud i aprofitament a favor del becari o becària.  
Desena. Revocació  
1. L'IVE, previ expedient instruït a este efecte, amb audiència a l'interessat, podrà revocar o interrompre el gaudi de la beca si concorre alguna de les causes següents:  
a) Obtenció de l'ajuda sense reunir els requisits requerits en la convocatòria, o per mitjà de falsedat en document públic.  
b) Incompliment de les obligacions dels becaris establides en la base vuitena d'esta convocatòria.  
c) No incorporar-se al destí en la data límit que els haja sigut fixada en la notificació, o abandonar-lo durant el període de gaudi de la beca.  
d) No presentar la documentació que se li puga sol·licitar per a la formalització de la beca en els terminis establits.  
e) Trobar-se sotmés a algun dels supòsits d'incompatibilitat que establix la Llei 53/1984, de 26 de desembre, d'Incompatibilitats del Personal al Servici de les Administracions Públiques (BOE de 4 de gener de 1985).  
f) Trobar-se sotmés a algun dels supòsits previstos en l'article 13.2 de la Llei 38/2003, General de Subvencions.  
2. La resolució que dispose la revocació de l'ajuda podrà ordenar, si és el cas, el reintegrament de les quantitats percebudes fins al moment de la revocació administrativa de l'atorgament de la beca, així com els interessos de demora corresponents.  
ANNEX II  
Adreça d'internet: http://www.ive.es